Tweede Kamer

Tweede Kamer, ofisialmente Tweede Kamer der Staten-Generaal, ta un di e dos kámara di representante di Hulanda; e otro kámara ta e Eerste Kamer. Segun e sistema bikamaral e Tweede Kamer i e Eerste Kamer huntu ta forma e Staten-Generaal, e parlamento di Hulanda. Pa regla e Tweede Kamer ta e órgano legislativo, mientras e Eerste Kamer ta solamente outorisá pa aprobá of rechasá propuestanan di lei. 

Desde 1956 Tweede Kamer tin 150 miembro ku ta wòrdu elegí a base di representashon proporshonal pa medio di elekshonnan kada kuater aña (den kaso ku e gabinete baha esaki ta tuma lugá mas promé). Pa formashon di un gobièrnu e repartishon di podernan polítiko den Tweede Kamer ta krusial; pesei desde 2012 e Tweede Kamer (antes e monarka) ta apuntá e persona ku ta enkargá ku e formashon di un gabinete.

Mayoria di e trabou di Tweede Kamer ta tuma lugá pafor di e sessionnan plenario den komishonnan; sea komishon di Tweede Kamer of komishon fiho. Un komishon di Tweede Kamer ta okupá su mes ku un grupo di tema ront di un tereno di maneho i den kual su miembronan ta profundisá nan mes; mientras un komishon fiho ta kontrolá e linea di maneho di un ministerio. Asina tin un komishon di Tweede Kamer pa Asuntunan Ekonomiko, Defensa, Finansa, i Asuntunan Eksterior. Entre e komishonnan fiho tin esun pa relacionnan di Reino ku ta kai bou ministerio di Asuntunan Interno i di Reino. 

Tweede Kamer ta situá na Den Haag, generalmente na "Binnenhof", pero desde 2021 a muda pa renovashon pa e eks-edifisio di Ministerio di Asuntunan Eksterior na Bezuidenhoutseweg 67. Vera Bergkamp di partido D66 ta desde 7 di aprel 2021 presidente di Tweede Kamer. 

 Link eksterno 
 Tweede Kamer der Staten-Generaal - tweedekamer.nl
 Tur miembro di Tweede Kamer - tweedekamer.nl
 Dokumento, raport i pregunta parlamentario entre 1814 i 1995 - statengeneraaldigitaal.nl
 Dokumento, raport i pregunta parlamentario despues di 1995 - officielebekendmakingen.nl

Category:Polítika
Category:Hulanda